Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: hogy a kormány jogalkotási programjában szerepel a külföldiek beutazásáról, magyarországi tartózkodásáról és bevándorlásáról szóló 1993. évi LXXXVI. törvény módosítása. Az
Paragraph Index: 400

hogy a kormány jogalkotási programjában szerepel a külföldiek beutazásáról, magyarországi tartózkodásáról és bevándorlásáról szóló 1993. évi LXXXVI. törvény módosítása. Az előkészítés során figyelembe veszik az ajánlásban foglaltakat. A törvényjavaslat előterjesztésére még nem került sor. OBH 8820/1997. A tiszanánai óvoda túlzsúfoltsága következtében alkalmatlanná vált a kisdedek nappali foglalkoztatására, az óvónők csupán a gondozási alapfeladatokat képesek ellátni. A gyermekek alkotmányos jogai sérelmének, illetve közvetlen veszélyének gyanúja miatt az országgyűlési biztos hivatalból indított vizsgálatot. A vizsgálat során fény derült arra, hogy az önkormányzat alapfeladatának ellátását szolgáló községi óvoda túlzsúfoltsága miatt veszélybe került az óvodások napi gondozása, nevelése, tanítása. A rendelkezésre álló tárgyi feltételek — a képviselő-testület ülésén készült jegyzőkönyv tanúsága szerint — is elégtelenek. A korábbi évek alacsony létszáma miatt 11-ről 5-re csökkentették az óvónői, illetve a dajka állások számát, mely döntést azzal is indokolták, hogy csökkenthető a gyereklétszám, ha ebéd után hazaviszik azokat a gyerekeket, akiknek szülei a további ellátásról és felügyeletről gondoskodni tudnak. Ekkor változott a csoportszám 3-ról 2-re. A délelőtti foglalkozásokon jelenlévő gyermekek száma, valamint a lakónyilvántartás adatai alapján indokolttá és ismét szükségessé vált a dolgozók létszámának emelése, sőt elengedhetetlenné az óvodai férőhelyek számának bővítése. A szülők és az intézmény dolgozói levélben fordultak a képviselő-testülethez annak érdekében, hogy a túlzsúfoltság miatt keletkezett áldatlan állapot rendeződjék, és megnyugtató megoldás szülessen. Mindezekre tekintettel a képviselő-testület megtárgyalta a óvoda helyzetét, és utasította a vezető óvónőt, az Általános Művelődési Központ igazgatóját és a községi jegyzőt, hogy az udvari óvodaépület statikai vizsgálatának eredményétől függően kezdeményezzék a rekonstrukciós munkálatokat, és 1 óvónő és 1 dajka azonnali felvételét. A képviselő-testület tervei szerint a következő költségvetési évben — amennyiben az óvodai létszám nem csökken — megvásárolják az óvodával szomszédos épületet, és abból egy minden szempontból megfelelő egységes óvodaépületet hoznak létre.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes